정조 16년
壬子二月初十日未時上御誠正閣諸承旨持公事入侍大臣閣臣三司同爲入侍時行都承旨趙尙鎭行右承旨申大謙左副承旨柳文養右副承旨李喆模假注書尹行直鄭尙愚記事官洪樂游徐有聞左議政蔡濟恭一提學吳載純檢校直提學徐浩修李秉模徐鼎修行大司憲趙宗鉉執義申禹相掌令鄭景祚持平高宅謙李翊模獻納朴瑞源校理林道浩成德雨副校理李貞運正言韓商新副修撰宋民載以次進伏訖濟恭曰聖體欠和今幾日也伏承差勝之敎下情不勝歡忭而第近間春寒尙峭靜攝之方不容暫忽且其在少愈之戒不可不召入醫官議定湯劑矣上曰今番靜攝在不先不後故人皆以俗所謂謀病知之而其實則不然也園幸時果善爲來往而還宮日日氣和暖微有汗氣至沙斤峴良久坐憩而非但飮食有所失攝其處卽水原終境故有遲遲吾行之意蓋園幸卽予終歲企待之事而去時則如有所得歸時則如有所失而初意欲留三日矣許多軍兵之弊不可不念今番又只留二日而還悵慕之懷交切于中自然膈氣不平膈氣卽予本症而今則年年如期而發雖以差勝爲言而猶未快復今日聞卿來到朝房强欲酬應故諸節還不如日昨言語亦難張皇矣濟恭曰膈氣卽自遷園時有所欠寧何等悶慮乎上曰膈氣自前有之而大體行役則少勝勞心則添加矣肅廟朝睿姿卓越而以膈火眼視早昏至有槪示於絲綸之間以予所經歷安得無膈火乎濟恭曰臣之登筵稍久且當聖候愆和之時願得仰瞻天顔矣上曰唯濟恭曰臣今仰瞻別無非昔時之慮而似有氣度上升矣上曰果然矣濟恭曰藥院尙未備員醫官亦皆逬出故大官卽股肱之托而聖候之加減湯劑之進御承聞無路下情焦灼何可盡達上曰以卿等錄事爲假掌務卿當詳知矣載純曰醫官使之入診何如上曰召入可也李翊臣等以次診察翊臣等曰脈候大體調均而左三部少弱氣度似有壅滯矣上曰今番卿之所愼非細云故予於靜攝中亦慮之而果是何證濟恭曰大體外氣不解腹部澎漲飮食不能消化矣上曰似是近來輪症而聞卿服人蔘養胃湯而添加云八十老人之服人蔘生頉亦異常矣濟恭曰幸行時臣先詣而竟以病落留新邑未得隨往園所又未陪扈而歸下情惶悶誠生不如死矣上曰誰某之疏以卿遲徊不入爲言而卿若入來則予尤當難以酬應矣大體今番事卿則在江郊猶未詳知予旣以穩攝爲言則宇鎭事雖非當日豈無可言之日而急急出賓啓令而入來有若非伊日莫可者然此予所謂不善爲也此非李領府之過卽時樣如此故有所慫慂而然朝廷之所重者體貌也而擧措如此豈不怪駭乎肅廟朝因崔錫鼎事以春秋不嘗藥之義傳敎中至有二字書之之事予於李領府果無纖毫不摡之意而其在事面旣是首相故不得不處分矣卿與三司旣命入侍宇鎭事當略言之予非爲渠也亦非爲院相也後世風俗迫隘氣象促短此非好事今日予問於卿等而欲量處蓋量處二字於此於彼量而處之之謂也若有一條路而已則有何量處之可言乎漢代西京專尙寬大之治約法三章之時罪如宇鎭而或豈無漏網者乎今使宇鎭奔哭以氣象言之予則曰御極後第一善爲之事一則爲國脈一則鞏國祚而凡事事物物皆欲導迎和氣迓續休命非爲予一身此意卿等亦庶幾知之矣濟恭曰殿下以御極後善爲之事爲敎而外間則以爲御極後初有之過擧也上曰歸之過擧予當安而受之而尙寬之治爲好矣且其押到之行巧値幸行時數十里前站故事勢亦得不送于湖境而今則區處之道無他恩旣足矣意亦伸矣不可仍置止泊無期島配則一也遠近仍論今欲還送島中亦何妨乎濟恭曰近島之中亦有善惡之別若不送善地則遠近何論而三司之言卽公共之論也伏願允從焉宗鉉等曰使已承款未正法逆堅白放本鄕任便自在古今天下寧有是乎昨冬臺啓允從時有一問之敎王言一布信如四時拿鞫而快正王法斷不可已矣上曰迂穢不潔之物此時豈可入之鞫庭乎載純等曰公議不可遏也王章不可屈也伏願明正典刑道浩曰已結案之罪人不必更問直施當律宜矣上曰承款云爾則可也而結案則未也焉有不受跟脚而直爲正刑之法乎玉堂之昧例如此矣尙鎭等曰宇鎭之尙今假息已是失刑之大者而旣命拿來若不問還配則其可曰國有法乎上曰若以律名爭執則其將在渠家於宇鎭尤幸矣宗鉉等曰亂賊自此將無懲畏豈非大可憂者乎上曰極治處則自當極治豈以此事無懲畏乎復賊卽是元戎雖曰武夫位至輔國而極刑備盡如此處則如此如彼處則如彼豈可曰無懲畏乎宗鉉等曰宇鎭與復賊一而二二而一也豈可容貸乎上曰復賊之罪惡未知卿等果詳知而有難提說者渠之結案卽是槪略也其窮凶絶悖之眞贓亦有渠口所吐實者其時以勿謄於獄案爲敎而眞是手磔口臠之賊也秉模曰宇賊之與申愷出入蹊徑平問之下皆吐實復賊之肯綮無不知之六字刀割已渠斷案矣上曰以渠地處有此罪案情固可誅矣上命右相造朝與否知入行直承命回奏曰方來到藥房云矣上曰右承旨持命召往傳仍爲入侍可也大謙承命出與宗岳偕入進伏上曰初次敦諭已言枚卜之本意而四件事於卿非慰藉也疏批中八件事亦非備例之言初筵期望無過於此卿若副予望則朝廷幸甚宗岳曰臣以千萬不似之姿叨千萬匪分之職夙夜憂懼而四件恩敎尤爲鄭重百爾思量萬無對掦之道豈以大官自處遽然出脚而聖候在靜攝中故他不暇顧今玆登筵而區區下情之顒祝唯是藥院之備員醫官之召入矣上曰提調已出俄亦召醫官診脈矣卿旣新卜與左相同寅協恭交相勉勵好矣今登初筵有何嘉言善謨乎宗岳曰臣非敢以大官自處以效初筵故事而適有區區愚見敢此仰達一曰保嗇聖躬四百年宗社安危惟我聖上也百萬命民生休戚惟我聖上也事我殿宮不貽惟疾之念者惟聖上也臨我元良克軫無憂之喜者惟聖上也我聖上上以承列聖艱大之投下以開萬世太平之業然則聖躬非聖上之所有古人所謂陛下縱自輕奈高廟太后何者雖使聖人復起不易之矣伏惟殿下自御極以後殆近二十年而一念洞洞惟恐或弛萬機孜孜自强不息雖以文王之不遑暇食周公之坐而待朝何以加此然古昔帝王勤毖之中亦有頤養之道書經之著訓羲易之垂象可按而復也殿下何不念及於此而夙夜焉勉勉寒暑焉慥慥樂此不疲日以爲常朱子曰聖人之血氣有時而衰臣竊恐榮衛受傷神精易衰而又況於喜怒之際或有暴露之處施措之間不無過中之擧是豈大聖人養性愼疾之方也哉伏乞聖明留神裁察焉上曰所奏甚好當體念矣出擧條宗岳曰二曰輔養元子惟天惟祖宗篤棐我邦國永錫爾類三殿含飴之慶與天地而同大八域延頸之願仰日月之重光朱子曰夫太子天下之本其輔翼之不可不愼見於保傅傳者詳矣又曰古之聖王敎世子者所以必選端方正直道術傳聞之士與之居處今我元子衣尺漸長智慮夙就必趁此時毋論在野在廷惟其人是擇左右輔翼日夕薰陶則化與心長智與天長億萬年無疆之休自此始矣惟我殿下在元孫宮而輔導之人皆極其選是以殿下輒中朝發歎曰一則故奉朝賀南有容之功也一則故諭善朴聖源之力也大哉王言詩曰燕及皇天克昌厥後此爲今日第一急務伏乞聖明留神財擇焉上曰所奏甚好當體念矣出擧條宗岳曰三曰嚴懲討夫君臣之義天之經地之義而生民之大倫也臣於前日兩疏中皆發其端聖聰亦當記有矣國家不幸粵自丙丁之後亂逆層生宗社之危懍如一髮我聖上以天縱生知之姿奮聖人一怒之威兵不血刃次第廓淸四罪之咸服兩觀之嚴誅實有光於天下萬世而於是乎明義錄作卽我東之一部麟經也亘古亘今顚撲不破者此箇義理則奈之何近年以來十一字刀割當討不討當斷不斷輿情愈激義理漸晦每一思惟爲之臆塞雖以目下宇鎭事言之煦濡之恩太過寬假之典遽下其拿其放又不以其道殿下於此不免聖人之一失也昔孔子作春秋亂臣賊子懼今殿下繼往聖而開來世則何不使亂賊知懼而反使亂賊肆行也臣言似迂而究其末流之禍則必至之勢也今日群下雖甚不肖無狀必不與此賊共戴一天如是之際上下相持則聖德之貽累將如何群情之如沸亦如何哉臣竊恐王綱頹而國體虧矣伏乞聖明亟允與國之請少洩輿人之憤上曰前後大臣諸臣疏批已言之矣出擧條宗岳曰四曰開言語國之有言路猶人之有血脈也言路閉則國不治血脈壅則人必病昔漢文帝輦路受疏言可用則用之言不可用則置之故刑措不用而以開四百年太平之業矣今我殿下躬虞舜好察之德恢大禹拜昌之度惟彼漢家中主何足道哉昨年秋諸臺之發啓也不露姓名囫圇說去旣失臺閣直截之風又非事君無隱之道罰止行遣亦云榮矣然而究其本情則出於嚴隄防也非出於挾雜也伊時捧納承宣亦在譴逐之中尤豈不過中乎況今罰已施而飭已行月屢易而歲又更宜有寬恕之典不害爲開言路之一端且臺諫言事之體不輕而重其出其納惟在喉院惟允而已其賞其罰惟在聖上處分而已彼守門將其爲職也止於守扃鑰禁攔入也凡干疏章之句管阻搪非其任而非其責也事面之苟且已無可言而後弊之關係亦復如何伏乞聖明留神還寢焉上曰所奏好矣至於門將事豈樂爲之擧乎年前事出則其所設禁亦豈非迫不得之擧乎然卿之初筵所奏旣如此年前一事設禁外門將阻搪一款特爲還收令兵曹知悉可也出擧條宗岳曰五曰懲貪風天地之生財有限不在於國則在於民自然之理也顧今國計不敷無紅腐之蓄小民曰咨有赤立之嘆不幸有方數千里之水旱則雖有智者不知爲計寧不寒心也哉靜究厥由則一貪字爲之祟也一爲方伯字牧則所竊弄者國家之錢穀也所割剝者生靈之脂膏也問舍求田囓肥衣輕至於婚喪之際而殆費中人十家之産如是而國安得不貧民安得不困書曰世祿之家鮮克由禮以蕩凌德實悖天道政爲今日準備語也我殿下自御極以來懲貪之政靡不用極而貪侈之風愈往愈甚此曷故焉人之廉貪雖曰稟性之各異而亦在於處置之失其方大抵近來之爲方伯者遠則一年近則半載而未嘗見報瓜者是以雖抱龔黃之才未能周知一路之利病奚暇爲國爲民有所設施經紀也哉爲守令者亦然送舊迎新相續於道許多奸弊許多冗費有不可盡數民之視之殆同五日京兆而官無固志只以掊克爲事者亦未必不由於此也言念及此不勝憂歎欲救其弊莫如愼擇監司守令久其任而責其成奬其廉而懲其貪臣愚以爲一依國典監司非二周則不許遞改守令非二朞則不許遷轉時遣繡衣採訪其廉貪貪者則嚴立科條施以重典終身禁錮廉者則依漢家循良法仍其職而加其秩仍又超遷大邑以酬其勞修明國朝故事淸白吏選法實爲激勵風動之方矣伏乞聖明深留聖意裁察焉上曰當留意矣出擧條宗岳曰六曰養育人才夫人才之盛衰實係時運之升降故唐虞有若臣臯夔漢室有若臣三傑唐之房杜宋之韓范磊落相望左右翼贊隨其才德之大小而或致三代之隆或做少康之治猗歟我東聖神相承名碩輩出禮樂文物燦然俱備以開於萬年太平之業惟我殿下道貫百王學貫千古崇儒重道右文興學建奎章之閣月加勸課徠館學之士親試講製鳶魚之化樸棫之歌不獨專美於前矣奈之何人材杳然文氣日卑片刻之間草率呈券以外面觀之則似是倚馬之作刻燭之成而夷考其實則或近於古人所謂尋行數墨者也識者之寒心可勝言哉於是乎聖上慨然興歎嚴立科條退定時限俾盡其才誠爲救弊之要道但操切稍過士氣摧折必也操切之中益懋悅豫之方則嚴科場也正士習也兩得其宜而惟彼諸生雖曰渝薄亦一讀書種子神化所及豈不孚感而於變也哉苟求溯本窮源之策莫如招延林下經術之士布列朝廷爲世矜式則士習不期正而自正文氣不期高而自高矣且以向來洋學言之正學之寥寥莫近日若而異端邪說於是焉闖作無父無君爲禽爲獸其爲禍也甚於洪水猛獸我聖上不大聲以色殲厥巨魁脅從罔治保合太和偕至大道然必使義理之說大行程朱之道大明然後庶可以出邪入正得有遷改之效而更無滋蔓之憂伏乞聖明竝賜財察爲上曰所奏好矣出擧條宗岳曰七曰振肅紀綱夫紀綱者若絲之有紀網之有綱絲無紀則不可以治也網無綱則不可以挈也故一國而有一國之紀綱一家而有一家之紀綱上上下下貴貴賤賤各有定分而後國家乃理也是以善爲治者乃能摠攝而整齊之使之各循其理莫敢不如吾心之所欲爲者特以紀綱之維持也詩曰勉勉我王綱紀四方蓋人君四方之表而萬民之則也不可以口舌而立紀綱也不可以威罰而振紀綱也政令之得其平而擧措之得其宜則賞一人而千萬人勸罰一人而千萬人懼者不易之理而自然之勢也我聖上御極以來一號一令之發皆合天人一語一默之間自有規度奈之何紀綱日替如陵之漸夷風俗日頹如水之益下以士夫而言則居官而無廉白之操在鄕而乏謹飭之譽以小民而言則視官長如小兒視刑辟如茶飯暋不畏死敢於爲惡臣待罪湖臬時可驚可愕之事不一而足湖西如此則他道可知豈不大可寒心也哉朱子告宋孝宗之言曰苟非斷自聖志灑濯其心而有以大警飭之使大小之臣各擧其職以明黜陟以愼刑賞則何以振已頹之綱而勵已壞之俗乎伏乞聖明財察焉上曰所奏好矣出擧條上曰俄者以宇鎭事有言及於左相三司左相略傳筵敎好矣濟恭傳筵敎訖宗岳曰輿憤不可不伸今承筵敎恐有上下相持之慮國體在所當念矣上曰已盡言於左相矣命大臣閣臣先退宗鉉等曰請黜置罪人鄭致達妻亟令王府快正典刑上曰不允出擧條宗鉉等曰請物故罪人德相亟施孥戮之典上曰不允出擧條宗鉉等曰請逆賊尙喆追施孥戮之典上曰亟停勿煩出擧條宗鉉等曰一行刀割宗鉉等曰請遲晩物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情上曰不允出擧條宗鉉等曰請夏賊子女亟施顯戮之典斗泰親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允出擧條宗鉉等曰請物故罪人國榮亟施孥籍之典上曰不允出擧條宗鉉等曰請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情快正王法上曰不允出擧條宗鉉等曰噫噫痛矣逆宇以凶喆之子藉其氣勢罔念煦濡之恩益肆跳踉擬帥市思之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛搆啓草欲售欺天之計此已窮凶絶悖而於渠猶屬薄物細故潛藉逆復之姻婭一行刀割之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法斁矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初酌處之命已是失刑之大者而臺啓許久爭執今幸蒙允庶幾王章可伸輿憤可洩矣不意拿到湖界旋從迂路終至領付本鄕不令王府知之世豈有逆如宇賊凶如宇賊而偃處其家便同白放之理乎義理自此晦塞亂賊無所懲畏臣等遲晩罪人宇鎭設鞫得情快正王法宜矣上曰當初拿來之擧欲一問後闊狹出於重王法從公議而押到之行巧湊前站雖不問而許令歸視此非不踐言事勢則然然一味任他許久相持亦係行不得之擧故所欲量處者此也旣言於大臣及卿等如是量處不害爲恩與法兩行所請不允出擧條命承旨讀公事書判付命書濟州牧使狀啓判付訖尙鎭曰原其心則似不無參恕之道矣宗鉉曰逆如宇鎭而有量處之敎臣等決難奉承矣上曰俄已盡言復何煩瀆命書傳敎曰大司憲趙宗鉉遞差禹相等曰臣等與都憲義無異同而都憲旣已遞差則臣等獨何敢晏然乎請命遞斥臣等之職上曰勿辭亦勿退待出擧條道浩等曰今日三司之所爭執者卽沬飮之大義理而乃者憲長遞差之命摧折太過實非所以嚴懲討而開言路之義也臣等謂還收大司憲趙宗鉉遞差之命宜矣上曰不允出擧條上曰注書出去臺啓書入可也尙愚承命出去命大謙書傳敎曰見大臣三司旣以量處之本意有所下敎宇鎭使之還配島中島則一也法可伸遠近之間恩亦可伸卽令該府押配于喬桐府三司若於此爭執則原啓聽從之前渠當自在渠家雖近莫如還送乎令入侍三司知此意尙鎭等曰當初島配已是失刑之大者而今又移送近地有若尋常罪人之移配者然輿情之憤痛已不勝言而其在正王法之道豈容若是乎伏願反汗焉上曰職非三司而豈如是乎命書傳敎曰承旨柳文養遞差又命書傳敎曰今日始因酬應公事見之濟牧之當初狀啓不可但以有關後弊論緹騎逮捕之行所齎去者卽密旨而已焉有金吾公文乎托以無公文只有密旨執置奉命都事者殆近十日仍以不得擧行之意一邊狀聞渠雖不足責莫重密旨不爲擧行莫重奉命仍又執置究厥所犯可謂死有餘罪況拿來有命但當急急治送又焉敢探拿後之如何決折不卽出給乎濟州牧使李運彬卽令王府拿來嚴刑極邊減死違籬安置以重命令以杜後弊又命書傳敎曰提調見有實病許遞前望單子入之待下批牌招察任又命書榻敎曰進御香橘茶自今日一貼式限三貼煎入命書傳敎曰都承旨見有實𧏮許遞右承旨亦爲許遞前望單子入之待下批牌招察任又命書榻敎曰濟州牧使之代今日議薦仍令當日辭朝命退承史以次退出